**Тайылбыр бижик**

 1-ден 6 класстарга чедир сүмелеп турар «Улусчу ужурлар – амыдыралдың дөзү» деп чижек программаның кол сорулгалары мындыг:

 1) Амгы үеде (XX в. 1970 чч. – XXI в эгези) бичии кижилерниң кижизидилгезинде четпейн турар айтырыгларны чугулалап көрбүшаан айтып өөредири.

 2) Тыва кижиниң иштики хөңнү, делегей көрүүшкүнү кандыг болурун, дың кара кижилер-биле харылзаа тудуп амыдыраарынга херек чүүл – чурумга, туруштуг хамааты болурунга кижизидер.

 3) Өзүп олурар салгалдарга бистиң бурунгу ада-өгбелеривистиң арттырып каан чаагай ёзу-чаңчылдарын база амыдыраарының эге дөзүн дамчыдып бээри-биле оларга чуруктарның азы немелде материалдарның дузазы-биле билиндир тайылбырлап тургаш өөредип, угландырып, улаштыр амыдыраарынга, ниитилел мурнунга ёзулуг кижи болурунга боттандырар кылдыр угаадыр.

 4) Тыва оол-даа, кыс-даа уругларны бодунуң чонунга депшилгелиг, үзел-бодалдарынга, ужурларынга, чаңчылдарынга дүүштур өстүрери, кижизидери кол чугула чүүл деп билиндирер.

 5) Башкыларның, ада-иениң, өөреникчилерниң дузазы-биле улусчу ужурларга хамаарышкан материалдарны чыыр, шинчилээр, сайгарар, шенелде ажылдарны чорудар.

 6) Тыва чоннуң азы тус черниң чурттакчыларының болгаш кожа-хелбээ биче буурай чоннарның амыдыралының онзагайын, культуразын, аразында дөмейлешкек чүдүлге-сүзүглелдерни, чаңчылчаан байырлалдарны канчаар эрттирип турарын хүндүлеп көрүп, сонуургалын оттурар болгаш билиин делгемчидеринге дузалаар.

 Программа тыва болгаш өске-даа Төп Азия улузунуң 12 (60) чыл эргилделиг календарынга болгаш улусчу педагогиканың мөзү-бүдүш талазы-биле эрте кижизидилге принцивинге даянган. Азы өскээр чугаалаарга, уруглар кижизидилгези иезиниң иштинге тыптып келген үезинден 12 харга чедир (эрги сан-биле) өөнге, ада-иениң холунга, улуг улустуң хайгааралынга эртер дээрзин барымдаага ап турар. «Кижи болуру чажындан, аът болуру кулунундан» деп үлегер домак улусчу кижизидилге башкылаарынын кол даяныр угланыышкыны болур.

 Демдек салбас, а чартык чылдап зачёт хевиринге түңнелди көргүзүг-шиңгээдилге хевиринге кылып, өөреникчиниң демдээ кылдыр санап болур.

 Ниити шактарның санынче экскурсиялар, оюннар, мөөрейлер, ужуражылгалар, улусчу байырлалдар шактары база кирген.

 Кичээлдер нургулайында оюн хевирлиг, практиктиг угланыышкынныг болуп, аян-чорук, көргүзүг-шиңгээдилге, янзы-бүрү чогаадыкчы ужуражылгаларны, аас-чогаал кичээлдерин, бойдусче походтарны, хайгааралдарны, хостуг чугаа хевиринге эрттирип болур. Программаның темаларын, шактарын, чижеглей берген ону башкы бодунуу-биле делгемчидип азы кыскаладып ап болур.

**Хар-назын аайы-биле шактарның үлелгези:**

1 класс – «Бистиң өг-бүлевис. Мал-маган – тываларның амыдыралының дөзү» - 35 шак

2 класс – « Кижиниң чаражы – бүдүжүнде» - 35 шак

3 класс – «Бойдус магадылалы» - 35 шак

4 класс – «Кижиге эш херек» - 35 шак

5 класс – «Бойдус болгаш улусчу ужурлар» - 35 шак

6 класс – «Кижи – бойдустуң дээди чаяалгазы» - 35 шак

**Өөреникчилер-биле ажылдаарының хевирлери:**

 - беседа-кичээлдер (диалог, монолог);

 - чаңгыстап, бөлүктеп, аңгы-аңгы хар-назынныг бөлүктер-биле кичээлдер;

 - чогаадыкчы ажылдыг улустар-биле ужуражылгалар;

 - музейлерже экскурсиялар;

 - янзы-бүрү мөөрейлерге киржилге;

 - оюннар өөренири, сайзанактап ойнаары;

 - кичээл-концерттер, викториналар;

 - эки, чараш чаңчылдар чыыры.

**Ажылдаарының методтары:** теорияга өөредири, практиктиг кичээлдер, сөс-биле өөредири, көргүзүп тургаш өөредири.

**Кижизидериниң аргалары:** шаңнап-мактаары, чөпшээрежип-деткиири.

**Кичээлди эрттирерде көргүзер чүүлдер:** ТСО, ИКТ, интерактивтиг самбыра.

**5 класска улусчу ужурлар деп эртемниӊ утказы болгаш тургузуу:**

Амылыг бойдус. Тыва улустуӊ оран дугайында билиишкини. Оран дугайында чалбарыглар. Үш оран дугайында. Дээр дугайында. Дээр чадаары. Хүн дугайында. Хүн дуртунуӊ календары. Чайгы хүн дуртунуӊ ажыл-агый календары. Ай болгаш хүн дугайында. Ай календары. Сылдыстар. Сылдыстар болгаш сылдыстар бөлүүнүӊ дугайында тоолчургу чугаалар. Сылдыстар дугайында тыва улустуӊ тоолчургу чугаалары. Тыва авалыг планета. Хуу сылдыс. Черниӊ бодарааны. Делегей ыяжы. Ыдык ыяштар. Тыва улустуӊ ыяшка хамаарылгазы. Чадаӊ үнүштер. Оргаадай казарда чалбарыг. Төрээн черим даштары. Төөү-тураскаал даштары. Чурт-девискээр даштары. Ойнаар даштар. Суг даштары. Каасталга даштары. Чонар даш. Төлге даштары. Арт-сынга хамаарышкан бурунгу билиишкиннер. Ыдыктыг тос таӊды. Суг дугайында тоолчургу чугаалар. Аржаан. Хартыгайлаары. Отка чалбарыыры.

Чогаалдардан үзүндүлер: С. Сарыг-оол «Хамнаарак». М. Кенин-Лопсан «Овааны алгаары». С. Сүрүӊ-оол «Тывалаар кускун» (Тоожудан үзүндү). М. Эргеп «Кедергей-ле байлак оран». С. Пюрбю «Белек». С. Сарыг-оол «Аӊгыр-оолдуӊ тоожузу» «Мөӊге аржаан» (Тоолчургу чугаа). К. Кудажы «Черге йөрээл». Л. Чадамба «Бай-ла Тайгам». К. Бегзи «Шеӊне чечээ». С. Сүрүӊ-оол «Ырла, Хемчик». К. Кудажы «Сугга йөрээл». Т. Кушкаш «От чаяачы». К. Кудажы «Отка йөрээл».

**5-ки классты доозуп тургаш, өөреникчилерниң шиңгээдип алыр кол билиглери болгаш мергежилдери:**

- Амылыг бойдусту, черниӊ бодараанын билир болур;

- Тыва улустуӊ оран дугайында билиишкинин, оран дугайында чалбарыгларны, үш оран дугайын билип алыр;

- Дээр дугайында, дээр чадаарын угаап билиптер апаар;

- Хүн дугайында, хүн дуртунуӊ календарын, чайгы хүн дуртунуӊ ажыл-агый календарын тодарадып билиптер апаар;

- Ай болгаш хүн дугайында, ай календарын чуруп, көрүп, санап өөрениптер;

- Сылдыстар болгаш сылдыстар бөлүүнүӊ дугайында тоолчургу чугааларны, сылдыстар дугайында тыва улустуӊ тоолчургу чугааларын, тыва авалыг планетаны, хуу сылдызын долузу-биле билип аптар;

- Делегей ыяжы, ыдык ыяштар, тыва улустуӊ ыяшка хамаарылгазын, чадаӊ үнүштерни, оргаадай казарда чалбарыгны ханызы-биле шиӊгээдип алыр;

- Төрээн чериниӊ даштарын, төөү-тураскаал даштарын, чурт-девискээр даштарын, ойнаар даштарны, суг даштарын, каасталга даштарын, чонар дашты, төлге даштарын болгаш черге йөрээл сөс салырын билир болур;

- Арт-сынга хамаарышкан бурунгу билиишкиннерни, ыдыктыг тос таӊдыны, овааны алгаарынга өөренир;

- Суг дугайында тоолчургу чугааларны, аржаан, хартыгайлаарын тода билип алыр;

- Отка чалбарыырын, отка йөрээл сөс сөглээрин билип аптар аргалыг болур.

**Г.Д. Сундуй. Улусчу ужурлар. «Бойдус болгаш улусчу ужурлар» 5 класс. Кызыл – 2005.**

|  |  |  |  |  |  |  |
| --- | --- | --- | --- | --- | --- | --- |
| **№****п/п** | **Темалары** | **Шагы** | **Кичээлдиң хевири** | **Өөреникчилерниӊ билип****алыр ужурлуг чүүлү** | **Ай, хүнү** | **Онаалгазы** |
| **I-ги улдуң – 10 шак** |
| 1. | Амылыг бойдус. | 1 | Чаа тема тайылбыры | Бойдус дугайында ханы, делгем, харын-даа тодаргай системалыг билиишкиннер. |  | Ар. 4. Айтырыгларга боданыр. Кыска чогаадыг «Бистиӊ төрел аймактыӊ дагылгазы». Презентация «Төрээн суурум даглар-биле хүрээленген». |
| 2. | С. Сарыг-оол «Хамнаарак». М. Кенин-Лопсан «Овааны алгаары». | 1 | Чаа тема тайылбыры | Хамнаарак куштуӊ кадарчы кижи-биле бир-мөзүлежи.  |  | Ар. 5, 6. Айтырыгларга боданыр. Хамнаарак деп куштуӊ болгаш оваа чуруун чуруур. Презентация «Хамнаарак – ыраажы куш», «Тывада оваа тейлер». |
| 3. | С. Сүрүӊ-оол «Тывалаар кускун» (Тоожудан үзүндү). | 1 | Чаа тема тайылбыры | Тыва сөс, тыва чем, тыва хеп, тыва чаӊчыл, тыва мал, тыва сагылга, тыва хам дээр кижи ёзулуг националист кижи.  |  | Чуруктарга презентация «Тыва хептер», «Тыва аъш-чем аймаа». Тыва дыл дугайында шүлүк шээжилеп алыр. |
| 4. | Тыва улустуӊ оран дугайында билиишкини. Оран дугайында чалбарыглар. | 1 | Чаа тема тайылбыры | Оран – кедергей делгем уткалыг билиишкин. Кижиниӊ иштики сагыш-сеткили. |  | Ар. 9, 10, 11. Айтырыгларга боданыр. Чурук «Өскен-төрээн чуртумнуӊ таӊды оранында өзүп турар аӊ-меӊи, кат-чимизи». |
| 5. | М. Эргеп «Кедергей-ле байлак оран». Үш оран дугайында. | 1 | Чаа тема тайылбыры | Тыва чурту кедергей-ле байлак оран. Аӊчыларныӊ аӊнаашкын үезинде эскериглери. |  | Ар 12, 13. Айтырыгларга боданыр. Чурук «Үстүү, ортаа, алдыы ораннарныӊ онзагайы». |
| 6. | Дээр дугайында. Дээр чадаары. | 1 | Чаа тема тайылбыры | Дээр, дээрлер – делегей культуразыныӊ бир онзагайы. Тос дээр. Тыва кижиниӊ дээрге чалбарары. Дээрниӊ овур-хевири. Дээр – тускай күчүлүг оран. |  | Ар 15, 16. Айтырыгларга боданыр. Чурук презентациязы «Дээрниӊ овур-хевирлери». |
| 7. | Хүн дугайында. Хүн дуртунуӊ календары. | 1 | Чаа тема тайылбыры | Хүн – чылыгны, чырыкты болгаш бодунуӊ херелдерин хайырлап, чер кырында чуртталганы хандырып турар оран. Хүн дурту алды бөлүктүг. |  | Ар 18, 19. Айтырыгларга боданыр. Хүн дуртунуӊ календарын доктаадыр. |
| 8. | Чайгы хүн дуртунуӊ ажыл-агый календары. Ай болгаш хүн дугайында. | 1 | Чаа тема тайылбыры | Хүн дуртун эт-сепке дегген хүннүӊ херелдеринден тодарадыр. Ай биле хүн – ыдыктыг чүүлдер. |  | Ар 21, 22. Айтырыгларга боданыр. Чурук презентациязы «Хүн туттуруушкуну». Ай, хүн дугайында тывызыктар, үлегер домактар тып бижип эккээр. |
| 9. | С. Пюрбю «Белек». | 1 | Чаа тема тайылбыры | Чүүден артык ховар белек – чүрек-биле айны, хүннү эжеп бээри. |  | Ар. 24. Айтырыгларга боданыр. «Авамга белээм» деп шүлүк азы кыска чогаадыг бижиир. |
| 10. | С. Сарыг-оол «Аӊгыр-оолдуӊ тоожузу» «Мөӊге аржаан» (Тоолчургу чугаа). | 1 | Чаа тема тайылбыры | Чүү-даа чүве өлүр тынныг, өзер назылыг болур, а мөӊгеназын турбас. Мөӊге ногаан ыяштар: чойган, пөш, шиви, хады, артыш, шаанак … |  | Ар. 25. Айтырыгларга боданыр. Дыӊнадыг «Тыва чуртунуӊ аржааннары», «Кожууннарда аржааннар», «Мээӊ кожуунумда аржаан». |
| **II-ги улдуң – 7 шак** |
| 1. | Ай календары. Сылдыстар. | 1 | Чаа тема тайылбыры | Ай календарын чуруп, көрүп, санап өөренир. Үе-шагны, чүктерни, чүвелерниӊ аразында хемчээлин, агаар-бойдустуӊ өскердиишкинин кижилер сылдыстар дузазы-биле билип ап чораан.  |  | Ар. 26, 27. Айтырыгларга боданыр. Чуруктар презентациязы «Айдыӊ дүн». Дыӊнадыг «Чеди-Хаан, Үгер, Шолбан сылдыстар чүнү айтып турарыл?». |
| 2. | Сылдыстар болгаш сылдыстар бөлүүнүӊ дугайында тоолчургу чугаалар. Сылдыстар дугайында тыва улустуӊ тоолчургу чугаалары. | 1 | Чаа тема тайылбыры | Сылдыстарныӊ хевирлери колдуунда дириг амыттаннарга дөмей. Черде чеже кижи бар-дыр, дээрде ынча сылдыс бар. Чеди-Хаан, Үш-Мыйгак, Үгер деп сылдыстарга онзагай аттарны тывысканы.  |  | Ар. 28, 30. Айтырыгларга боданыр. Солун-оол Монгуштуӊ «Сылдыстар» деп ырызыныӊ сөстерин бижип эккээр, ырлап күүседир. |
| 3. | Тыва авалыг планета. | 1 | Чаа тема тайылбыры | Дээрде бичии планеталар бар. Олар хүннү долганыптурар. 1982 чылда бир чаа планетага Надя Рушеваныӊ адын тывыскан. Наталья Дойдаловна Ажыкмаа – 10 муӊ ажыг чуруктарны арттырган тыва кижи. |  | Ар. 30. Айтырыгга боданыр. Дыӊнадыг азы презентация «Надя Рушева – салым-чаяанныг чурукчу». |
| 4. | Хуу сылдыс. | 1 | Чаа тема тайылбыры | Кижи хуу сылдызын билир, аӊаа чалбарып чоруур болза эки. Ол төрүттүнген чылындан үндезилеттинер. |  | Дыӊнадыг «Мээӊ кады-төрээннерим Чеди-Хаанныӊ сылдыстарында». |
| 5. | Черниӊ бодарааны. К. Кудажы «Черге йөрээл». | 1 | Чаа тема тайылбыры | Дээр биле черниӊ холбаазыныӊ ачызында дириг чуртталга эгелээн. Чер – бойдустуӊ байлаа. Тыва улус черге кедергей ыдыктыг хамаарылгалыг. Чер – ием. Оглу, кызын төрээн черим чемгербишаан. Шаа кээрге, чавызадыр чыдып аар мен, чараш черим илиг-даа бол көдүрлүш дээр. Өскен черим өрү турзун, бедик турзун.  |  | Ар. 34, 35. Айтырыгларга боданыр. Дыӊнадыг «Хой – черден кастынып оъттаар азырал мал». |
| 6. | Л. Чадамба «Бай-ла Тайгам». | 1 | Чаа тема тайылбыры | Бай-Тайга – байлак болгаш элбек дүжттүӊ ээзи. |  | Ар. 36. Айтырыгга боданыр. Ырыны шээжилээр. Дыӊнадыг «Бай-Тайга кожуунда суурлар аттары», Презентация «Шыраа-Булак – улуг тайга». |
| 7. | Делегей ыяжы.  | 1 | Чаа тема тайылбыры | Ыяш – кайгамчык өзүм. Ооӊ дазылдары, уну, будуктары, бүрүлери нарын тургузуглуг боорда, чаӊгыс организмге хамааржыр.Чаӊгыс будук сынар болза, бүдүн ыяш баксыраар. Кижи-даа, күрүне-даа ындыг тургузуглуг. Ыяш – делегейниӊ, чуртталганыӊ, бөлүк улустуӊ овур-хевири. |  | Ар. 38. Айтырыгларга боданыр. Дыӊнадыг «Арыгда өзүп турар ыяштар». |
| **III-кү улдуң – 11 шак** |
| 1. | Ыдык ыяштар. | 1 | Чаа тема тайылбыры | Ыяшты онзагайлаар чаӊчыл кайы-даа чонда бар. Хадыӊ – чырык чүүлге, чалбыраашка, ак сеткилге дүүшкен. Бамбук – кижи төүрүттүнгенде, өгленгенде, өлгенде, ыдыктаар. Дуб – ыдык ыяш, ооӊ иштинде бурганнар чурттап турар. Шиви – дидим, чоргаар, шынчы чоруктуӊ, мөӊге чүүлдүӊ, узун назынныӊ овур-хевири. Артыш – ёзулал ыяжы. Артыштыг чер – бурганнар чурттап турар чер. |  | Ар. 39. Айтырыгларга боданыр. Чуруктарга презентация азы дыӊнадыг «Ыдык ыяштар».  |
| 2. | Тыва улустуӊ ыяшка хамаарылгазы. | 1 | Чаа тема тайылбыры | Ыяш чүгле бойдустуӊ байлаа эвес, кижиге хей-аътты, ажы-төлдү, аас-кежикти сөӊнеп болур күштүг чүүл. Хам дыт – бедик, уну чоон. Ажы-төлү доктаавас азы ажы-төлү чок улустуӊ аас-кежиктиг, ажы-төлдүг чуртталга дилеп алыры. Тел ыяш – чаӊгыс черге кожалаштыр шиви, дыт, теректиӊ үнери. Каӊ-кадык, арыг ханныг салгалдыӊ овур-хевири. Бай ыяш – чаӊгыс дөстен муӊ ажыг будуктарныӊ чаттылып үнгени. Шыдалдыг амыдыралды сеткиир сорулгалыг.  |  | Ар. 40. Айтырыгларга боданыр. Презентация азы дыӊнадыг «Тыва чоннуӊ чалбарыыр, ыдыкшыдар ыяштары». |
| 3. | Чадаӊ үнүштер. | 1 | Чаа тема тайылбыры | Тыва улус артыш, шаанак, шеӊне, оргаадай дээн чижектиг чадаӊ үнүштерни янзы-бүрү ёзулалдар кылырынга, караӊ эмнээшкинге ажыглап чораан. Артыш - кижиде, аалда, кажаа-хораада багай чүүлдерни арыглап үндүрер. Ук үнүштер аразындан артыш онзагай черни ээлеп келген. Өшкү артыш, хой артыш, аът артыш деп аӊгылаар. Шаанак – мөӊге ногаан чадаӊ үнүш. Чөдүлге, тыныш оруу кыскалаанда, артыш орнунга база ажыглап турар. Шеӊне, шеӊнелиг шай – эм шынары күштүүнден аза безин дыынмас дижир. Оргаадай – эр, кыстыг, кижи дүрзүлүг: дурт-сынныг, баштыг, салааларлыг, холдарлыг, буттарлыг, ховар эм оът. |  | Ар. 42. Айтырыгларга боданыр. |
| 4. | К. Бегзи «Шеӊне чечээ». | 1 | Чаа тема тайылбыры | Шеӊне – өӊгүр, чараш, чассыг, чайга четпейн эстей бээр чечек. |  | Ар. 44. Айтырыгга боданыр. Презентация азы дыӊнадыг «Чечектер – черниӊ кырыныӊ каастакчызы». |
| 5. | Оргаадай казарда чалбарыг. | 1 | Чаа тема тайылбыры | Оран-таӊдызындан оргаадайны хайырлаарын, аарыг-аржыкка туттургаш ону дилеп келгени. |  | Презентация азы дыӊнадыг «Оргаадай – кижи дүрзүлүг үнүш». |
| 6. | Төрээн черим даштары. | 1 | Чаа тема тайылбыры | Даштар тускай төөгүлүг, ужур-уткалыг, чажыттыг. Төрээн чурттуӊ (черлерниӊ), өг-бүлениӊ кандыг-бир онзагай демдектери, сүзүглелдери сиӊниккен даштарны ужурлуг даштар дээр. Оларны бөлүктээрге: эдилел, төрел бөлүк улустуӊ, төөү-тураскаалдыг, чурт-девискээр, ойнаар, көдүрер, суг, каасталга даштары дээр. |  | Ар. 45. Айтырыгларга боданыр. Презентация азы дыӊнадыг «Эдилел даштарыныӊ онзагай демдектери». |
| 7. | Төөү-тураскаал даштары. | 1 | Чаа тема тайылбыры | Төөү-тураскаал даштарынга көжээ даштар, кижи көжээлер, хаяларда бижимелдер болгаш дүрзүлер, даш овур-хевирлер хамааржыр. |  | Ар. 47. Айтырыгларга боданыр. Презентация азы дыӊнадыг «Бижиктиг-Хаяныӊ чажыды». |
| 8. | Чурт-девискээр даштары. | 1 | Чаа тема тайылбыры | Чурт-девискээр даштарынга оваалар, боду бүткен даштар (Самыылыгныӊ чүрээ, Теве-Хая, Дөгээ...) хамааржыр. Тывада оваалыг черлер: Он-Кум (Улуг-Хем), Адар-Төш (Чөөн-Хемчик), Өвүр оваазы, Калдак-Хамар (Тес-Хем)… Артка келген кижи оваага даш салыр, кадаан баглаар, чеминиӊ үстүн чажар.  |  | Ар. 48. Айтырыгларга боданыр. Презентация азы дыӊнадыг «Бижиктиг-Хаяда Кижи-Көжээ, Үш угбашкы». |
| 9. | Ойнаар даштар. | 1 | Чаа тема тайылбыры | Оюнга хереглээр даштар: сайзанак даштары, кижи-даштар, көдүрер даш. |  | Ар. 48, 49. Айтырыгларга боданыр. Презентация азы дыӊнадыг «Тывада көдүрер даштыг черлер». |
| 10. | Суг даштары. | 1 | Чаа тема тайылбыры | Тожунуӊ Доора деп черде Чараш-Даштыг деп хем бар. Ооӊ даштары дириг амытаннар дүрзүлүг. Боду бүткен даштарга кайы хамаанчок дегбес. Туӊ – тереӊ хемнер, далай дүвүнүӊ дажы. Ону үрерге, күштүг үн үнер. |  | Презентация азы дыӊнадыг «Тывада хемнер болгаш хөлдер». |
| 11. | Каасталга даштары. | 1 | Чаа тема тайылбыры | Каасталга даштары ужур-уткалыг. Оларга кыс кижиниӊ чинчи-шурулары, сыргалары, билектээштери, билзектериниӊ карактары, а эр кижиниӊ бижээниӊ сывы, чиӊзелиг бөргүнүӊ одагазы дээш өске-даа чүүлдер хамааржыр. |  | Презентация азы дыӊнадыг «Каасталга даштары чүнү айтып турарыл?». |
| **IV-кү улдуң – 9 шак** |
| 1. | Чонар даш. | 1 | Чаа тема тайылбыры | Чонар даш – онзагай даш. Ол (агальматолит) ТР-ныӊ байлаа, улусчу культураныӊ бир нептереӊгей кезээ. Сураглыг даш чонукчулары Бай-Тайга кожууннуӊ Кызыл-Даг сумузунда чурттап чоруур. Тыва даш чонукчулары колдуунда дириг амытаннар дүрзүзү кылыр. Сураглыг даш чонукчулары Хертек Тойбу-Хаа, Раиса Аракчаа, Бригад Дүпчүр … |  | Ар. 51. Айтырыгларга боданыр. Презентация азы дыӊнадыг «Чонар даштан дүрзүлер», «Бай-Тайгада чонар даш». |
| 2. | Төлге даштары. | 1 | Чаа тема тайылбыры | Тыва улустуӊ төлгезинде хуваанак даштары көскү черни ээлеп турар.Ук даштарныӊ саны – 41, өӊү кандыг-даа болур. 41 хемден чаӊгыстап чыгган болгаш кара-куштуӊ боскаандан алган даштар-биле хуваанак салырга, кончуг шын болур. Аштарны хуваап салыр боорга, ук төлгени хуваанактаары дээр. Хуваанакты салыры тускай чурумнуг. Ону кургаг артыш-биле холааш, торгу пөске шарыыр. |  | Ар. 52. Айтырыгларга боданыр. Презентация азы дыӊнадыг «Хуваанак салыры».  |
| 3. | Арт-сынга хамаарышкан бурунгу билиишкиннер. | 1 | Чаа тема тайылбыры | Арт – черниӊ бедии, шыпшыы, улуг оруктуӊ ортузу. Арт ажарын шагдан тура кижилер амыдыралдыӊ бир бергези-биле дөмейлеп чораан. Арт кырынга келген улус аът-хөлүнден дүжер, ооӊ ээзинге чеминиӊ дээжизин сөӊнээр, алгыш-йөрээлин салыр, чаламазын баглаар, арт кырында оваага ыяап-ла даш салыр. |  | Ар. 53. Айтырыгларга боданыр. Чогаадыг-сактыышкын «Артты ажып эрткенивис». |
| 4. | Ыдыктыг тос таӊды. | 1 | Чаа тема тайылбыры | Тос – ыдыктыг сан. Чижээ: Иезиниӊ иштинге тывылган уруг тос ай болгаш четчип, боттанып, чалараар. Тывада ыдыктыг тос кол таӊды бар. |  | Ар. 54. Айтырыгларга боданыр. Дыӊнадыг «Тос – ыдыктыг сан». |
| 5. | Суг дугайында тоолчургу чугаалар. | 1 | Чаа тема тайылбыры | Суг – черни тывылдырарынга киришкен кол элементилерниӊ бирээзи. Делегей эӊ баштай сугдан бүткен. Суг бүрүзү: бичии дамырак-даа, кара суг-даа, улуг хем-даа ээлиг. Тыва чонда суг – онзагай оран. Ону Ус оран дээр. |  | Ар. 56. Айтырыгларга боданыр. Дыӊнадыг «Хемчик хемде балыктарныӊ хевирлери». |
| 6. | С. Сүрүӊ-оол «Ырла, Хемчик». | 1 | Чаа тема тайылбыры | Хемчик – Улуг-Хемге үнүн каткан, унун дургаар тараажылар, кадарчылар хөглеп турар, чуртту, чонну, чуртталганы, ажыл-ишти, амыр-дышты алдаржыткан төнмес ырлыг төрээн хемим. |  | Ар. 58. Айтырыгларга боданыр. Видеоролик «Хемчик хемниӊ агымнары». |
| 7. | Аржаан. К. Кудажы «Сугга йөрээл». Хартыгайлаары. | 1 | Чаа тема тайылбыры | Аржаан – ыдык сөс азы эм суг дээн уткалыг. Тываулустуӊ ужурунда кижи аржаанга чүгле кадыкшылын быжыглаар эвес, а сагыш-сеткилин арыглаар.Тыва өг-бүле чыл санында аржааннаар чораан. Аржааннап келген кижи агын-көгүн баглап, аъжы-чеминиӊ дээжизин аржаан ээзинге сөӊнээр. Аржаандан чоруп тура, ооӊ девискээрин аштап-арыгшлаар, ээзинге четтиргенин илередир, байырлажыр. Тыва кижи кылаӊ сугну ыдык кылдыр, алдын кылдыр көрүп чораан. Суглар бажын – кадагалаар, унун – камнаар, арыг сугну аржаанга дөмейлээр, агым сугну амы-биле чижеглээр, кара сугну – каастаар, камгалаар, хумагалаар, а хемнер унун, хөлдер эриин – бокталдырбас.  |  | Ар. 61. Айтырыгларга боданыр. Дыӊнадыг «Аржаанга сагыыр ужурлар». |
| 8. | Отка чалбарыыры. | 1 | Чаа тема тайылбыры | От – кижини өске дириг амытаннардан ылгай көөр демдек. От – кижилерниӊ амыдыралыныӊ дөзү, өг-бүлениӊ чылыг-чырыы, чаяалгазы. Оттуӊ ажык-дузазы хөлчок улуг болганындан чон бүрүзү аӊаа чалбарып, янзы-бүрү чаӊчылдарны , ужурларны сагып чораан. |  | Ар. 63. Айтырыгларга боданыр. Кыска чогаадыг азы шүлүк «От – амыдыралдыӊ дөзү». |
| 9. | Т. Кушкаш «От чаяачы». К. Кудажы «Отка йөрээл». | 1 | Чаа тема тайылбыры | Тывалар отту «от чаяачы» дээр. Отче суг чүве чашпас, бок октавас. Өшкен дээштиӊ от орну баспас, артавас. Отту тос-биле кыпсырга, ол арыг болур. Өске чүүлдер-биле кыпсыр болза, от бужартаар, хорадап химирени бээр. Хорадаан оттуӊ шимээни бир өске, кедерезе арынче көстерин чажа бээр. От ээзи кыс кижи болур. Ынчангаш кыс улус одун-көзүн хүндүлээр дизе чугайлаар, аштаар, ажаар-карактаар, чемгерер, арыг-силиг тургузар. Ук чүүлдер сагыттынмайн турар кыс улустуӊ одунуӊ ээзи аш болур. Эртенги шайныӊ үстүн ыӊай-бээр чажып, отка амзадыр. Аалчы кээрге араганы, аъшты-чемни амзаар мурнай, баш санай отче сөӊнээр. От-көс – бурган, кежик, чүдүг, сүзүг. От-көс-биле ойнаар болза, оюп эртпес очалаӊга ораажып боор. |  | Ар. 65, 69. Айтырыгларга боданыр. Презентация азы дыӊнадыг «Отче өргүүр чемнерниӊ дээжизи». |